**Prin Brumar**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Orizonturile-nchise

Plumbuite-s strict cu nouri

Că și vremile precise

Se presoară în ecouri.

Mohorâre, întristare -

Mi-am lăsat în palme fruntea

Căci nici Soarele nu-i Soare,

Calea Robilor nu-i puntea,

Aurul nu este aur,

Drumu-n umbre doar pitite,

Iar asfaltu-i un balaur

Cu solzi-file necitite.

M-aș porni, dar nu am unde,

Aș vorbi - nu am cu cine:

Care suflet mi-ar răspunde

Unde-i rău și unde-i bine?

Îmi ridic spre ceruri gânduri

Din rugina de troiene,

Dar își lepădară cârduri

Căile aeriene.

E pustiu azi pe toloacă,

Codrul gol este în creangă

Și încep să nu cred dacă

Vreau o lume și mai largă.

Cine știe ce-o fi mâine:

Vremea bună este, nu e...

Doar ferestrele bătrâne

Râd cu dinții de gutuie.

Victor Bragagiu